ອົງ​ການ ການ​ກຸ​ສົນ ຝ​ຣັ່ງ ຊ່ວຍ​ເຫຼືອ ຜູ້​ຍົກ​ຍ້າຍ​ຖິ່ນ​ຖານ 81 ຄົນ ​ຢູ່ນອກ​ຊາຍ​ຝັ່ງ ລີ​ເບຍ
ອົງ​ການ​ແພດ​ໝໍ​ບໍ່​ມີ​ພົມ​ແດນ ແລະ SOS Mediterranean ໄດ້​ປະ​ຕິ​ບັດ​ການ​ຮ່ວມ​ກັນ​ກັບກຳປັ່ນຊ່ວຍເຫຼືອຂອງປະເທດ ນໍເວ ຊື່ວ່າ Ocean Viking.
ອົງການໆກຸສົນຂອງ ຝຣັ່ງ ສອງແຫ່ງໄດ້ຊ່ວຍເຫຼືອຜູ້ຍົກຍ້າຍຖິ່ນຖານອີກ 81 ຄົນອອກ ຈາກທະເລນອກຊາຍຝັ່ງປະເທດ ລີເບຍ ໃນວັນອາທິດວານນີ້, ເຮັດໃຫ້ຕົວເລກຂອງຜູ້ ທີ່ຖືກກູ້ໄພຂຶ້ນມາຈາກທະເລ ນັບຕັ້ງແຕ່ວັນສຸກແລ້ວນີ້ເພີ່ມຂຶ້ນເປັນ 211 ຄົນ ອົງການແພດໝໍບໍ່ມີພົມແດນ ແລະ SOS Mediterranean ໄດ້ປະຕິບັດການຮ່ວມກັນ ກັບກຳປັ່ນຊ່ວຍເຫຼືອຂອງປະເທດ ນໍເວ ຊື່ວ່າ Ocean Viking ຄົນສ່ວນຫຼາຍທີ່ເຂົາເຈົ້າໄດ້ຊ່ວຍຂຶ້ນມາໃນສາມວັນທີ່ຜ່ານມາແມ່ນຜູ້ຊາຍຊາວ ຊູດານ, ລວມທັງ 81 ຄົນທີ່ຖືກຊ່ວຍເຫຼືອອອກມາຈາກເຮືອແພຢາງຂະໜາດນ້ອຍໃນວັນອາທິດ ວານນີ້ ຜູ້ເຫັນເຫດການໃນກຳປັ່ນ Ocean Viking ໄດ້ກ່າວວ່າ ຜູ້ຊາຍທີ່ຢູ່ເຮືອແພໄດ້ ໂບກມື ແລະ ໄດ້ສົ່ງສຽງຮ້ອງເຊຍ ເມື່ອເຂົາເຈົ້າເຫັນກ່ຳປັ່ນເຄື່ອນເຂົ້າໃກ້ ຜູ້ປະສານງານການຊ່ວຍເຫຼືອຈາກອົງການ SOS Mediterranean ທ່ານ ນິໂຄລັສ ໂຣມານີຢຸກ (Nicholas Romaniuk) ໄດ້ກ່າວຕໍ່ນັກຂ່າວ AFP ຄົນນຶ່ງວ່າ “ພວກເຮົາ ແມ່ນພຽງຜູ້ດຽວທີ່ຢູ່ໃນບໍລິເວນດັ່ງກ່າວ, ຕຳຫຼວດຍາມຊາຍຝັ່ງ ລີເບຍ ເຂົາເຈົ້າບໍ່ໄດ້ ຕອບ ” ທ່ານໄດ້ກ່າວວ່າ ຄາດວ່າຈະມີຜູ້ຍົກຍ້າຍຖິ່ນຖານໜີອອກຈາກປະເທດ ລີເບຍ ຕື່ມອີກ ໃນສອງສາມວັນຂ້າງໜ້າ ຍ້ອນອາກາດທີ່ດີ ແລະ ວັນພັກ ອີດ-ອາລ-ອາດາ ໄດ້ຫຼຸດຈຳ ນວນຕຳຫຼວດທີ່ທຳການລາດຕະເວນຢູ່ຫາດຊາຍຕ່າງໆ ໃນຂະນະດຽວກັນ, ກຸ່ມຊ່ວຍເຫຼືອຈາກປະເທດ ສເປນ, ຊື່ວ່າ Open Arms, ໄດ້ກ່າວ ວ່າ ເຂົາເຈົ້າມີຜູ້ຍົກຍ້າຍຖິ່ນຖານ 160 ຄົນຢູ່ເທິງກຳປັ່ນຊ່ວຍເຫຼືອຂອງເຂົາເຈົ້າ, ລວມ ທັງສາມຄົນຜູ້ທີ່ຕ້ອງການ “ການຊ່ວຍເຫຼືອທາງການແພດເປັນພິເສດ ” ຜູ້ກໍ່ຕັ້ງອົງການ Open Arms ທ່ານ ອອສກາ ແຄ້ມສ໌ ໃນວັນອາທິດວານນີ້ໄດ້ຂໍຮ້ອງ ໃຫ້ລັດຖະບານ ຢູໂຣບ ຊ່ວຍເຫຼືອອີກຄັ້ງນຶ່ງ, ໂດຍສະເພາະລັດຖະບານ ອີຕາລີ, ເຊິ່ງ ແມ່ນທ່າເຮືອປອດໄພທີ່ໃກ້ທີ່ສຸດ ທ່ານ ແຄ້ມສ໌ ໄດ້ຂຽນໃນທວິດເຕີວ່າ “ໃນວັນທີສິບ ຢູ່ເທິງເຮືອໃນວັນອາທິດຂອງເດືອນ ສິງຫາ ທີ່ຮ້ອນຫຼາຍນັ້ນ ພວກເຮົາມີ 160 ເຫດຜົນທີ່ຈະສືບຕໍ່, ມີມະນຸດ 160 ຄົນຜູ້ທີ່ ມີສິດຂຶ້ນຝັ່ງໃນທ່າເຮືອທີ່ປອດໄພ ເຈົ້າຄວນຈະລະອາຍໃຈຕົນເອງ, ຢູໂຣບ ” ປະເທດ ອີຕາລີ ໄດ້ຕຳໜິວ່າເຂົາເຈົ້າໄດ້ເຮັດເກີນສ່ວນແບ່ງຂອງເຂົາເຈົ້າ ໃນການອະ ນຸຍາດໃຫ້ຜູ້ຍົກຍ້າຍຖິ່ນຖານຂຶ້ນຝັ່ງ ແລະ ຢາກໃຫ້ປະເທດ ຢູໂຣບ ອື່ນໆ ເຮັດວຽກ ຫຼາຍຂຶ້ນເພື່ອທຳການຊ່ວຍເຫຼືອ